OBH 2047/1997.
Az állampolgári jogok országgyűlési biztosa általános helyettesének jelentése
Előadó: dr. Budai Andrea

Az eljárás megindítása:
A panaszos személyesen kereste fel az állampolgári jogok országgyűlési biztosa hivatalát és sérelmezte, hogy a polgármesteri hivatal nem a kérelmének megfelelően intézte az ügyét. 
Panaszhoz való jog sérelmének gyanúja miatt felvilágosítást kértem Budapest Főváros IV. kerület Polgármesteri Hivatal jegyzőjétől.

Az ügy jogszabályi háttere:
Az Alkotmány 64. § 
Az 1957. évi IV. törvény az államigazgatási eljárás általános szabályairól
A Polgári Törvénykönyv

A megállapított tényállás:
A panaszos 1996 novemberében kérelemmel fordult a polgármesteri hivatal műszaki osztályához, mert a szomszédja az ő telkére építette a kerítését. Az Építésigazgatási Iroda által 1996. december 17-én végrehajtott helyszíni szemle megállapításai szerint a kerítés műszaki állapota megfelelő, a ráépítés ténye nem állapítható meg egyértelműen, a jelenlegi állapot több mint 10 éve fennáll, és ezért hatósági intézkedésre nincs lehetőség. Ezekről azonban a panaszos nem kapott megfelelő tájékoztatást. 
Ezzel szemben panaszosunk állítása szerint a helyszíni szemlén nem vettek fel jegyzőkönyvet, továbbá ő nem ismerte el, hogy a jelenlegi állapot 10 éve fennáll. 

A vizsgálat megállapításai:
Az Építésigazgatási Iroda az ügyben nem rendelkezik hatáskörrel, mert a helyszíni szemle megállapítása szerint a kerítés több mint egy éve épült, ezért birtokvédelmi eljárás indítására nem volt lehetőség, továbbá a ráépítés tényének, valamint az ezzel összefüggő értékcsökkenés (illetve kártérítés) megállapítása bíróság hatáskörébe tartozik.

Megállapítható tehát, hogy a IV. kerületi polgármesteri hivatal eljárásával (az eljárási cselekmények dokumentálásának hiányosságaival és a nem megfelelő tájékoztatás nyújtásával) az Alkotmány 64. §-ával összefüggésben alkotmányos visszásságot okozott, ajánlást azonban nem teszek a következők miatt: 
A vitatott kérdésekben - a ráépítés tényének bizonyítása - a bíróságnak van hatásköre eljárni. Másrészt a jegyző felhívta a munkatársak figyelmét a hiányosságok jövőbeni elkerülésére.

Budapest, 1998. augusztus 17.

Dr. Polt Péter